'Bila bih retardirana da sam uzela tako malo novca, a da sam bila tako važna osoba. Nikad nisam nikakav novac dobila. To je uvredljivo i želi me se diskreditirati', kazala je Hloverka Novak Srzić u svjedočenju na suđenju Siniši Svilanu, kojega se tereti da je kao direktor programa Nove TV od vlasnika producentske kuće Core media Vladimira Šelebaja primio 262.000 eura mita kako bi u programu te televizije puštao određene emisije

Tijekom svjedočenja Hloverka je ustvrdila kako nije sudjelovala u osmišljavanju emisije 'U sridu' te da je u to vrijeme četiri dana u tjednu radila emisiju 'Otvoreno' zbog koje cijeli dan bila na HTV-u, 'a ni fizički nije mogla biti nigdje drugdje'.

'Imala sam tada najveću normu na HTV-u. Šelebaj laže! Kada se počeo događati razvod braka s Dijanom Čuljak, ja sam bila jedna od meta. On i Edvin Softić reketarili su me i ucjenjivali, zbog čega sam ih prijavila policiji. Tražili su nekakav novac od Dijane, a ja sam trebala utjecati na nju. I ovo što sad kamere moje kuće prate ovo suđenje posljedica je kadrovskih obračuna na Prisavlju kojima me se želi diskreditirati', istaknula je Novak Srzić.